Diari Oficial de la Generalitat Valenciana


Sumari del DOGV 9757, del 02-01-2024 (2023/13027)

Anunci de la consulta pública prèvia sobre el projecte d'orde de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores destinades al cofinançament de projectes de promoció de consorcis de cooperació internacional al desenvolupament per a l'impuls de sectors estratègics valencians en l'exterior.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9757

Data del DOGV
:   02-01-2024

Secció del DOGV
:   V. ANUNCIS - C) ALTRES ASSUMPTES

Número del document
:   2023/13221


Data del document
:   28-12-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Anunci

Descriptors 

:   * Vicepresidència Segona i Conselleria de Serveis Socials, Igualtat i Habitatge

Anunci de la consulta pública prèvia sobre el projecte d'orde de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores destinades al cofinançament de projectes de promoció de consorcis de cooperació internacional al desenvolupament per a l'impuls de sectors estratègics valencians en l'exterior. [2023/13317]  
  
De conformitat amb el que es preveu en els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i en relació amb l'article 133.1 de la Llei 39/2015, d'1 d'octubre, del procediment administratiu comú de les administracions públiques, la Direcció General d'Inclusió i Cooperació al Desenvolupament sotmet a consulta pública prèvia, a través del Portal de Participació de la Generalitat, l'elaboració d'una nova orde per la qual s'hauran de regular les bases per a la concessió de subvencions dirigides al cofinançament d'actuacions en l'àmbit de la cooperació internacional al desenvolupament, promogudes en consorci d'entitats amb la finalitat d'impulsar els sectors estratègics valencians en l'exterior.  
D'esta manera, i abans de l'elaboració del projecte normatiu, es convida la ciutadania i les organitzacions més representatives en l'àmbit de la cooperació internacional al desenvolupament a compartir el debat i fer aportacions sobre el contingut i abast d'esta norma, els problemes que pretén solucionar, els seus objectius i les possibles mesures i instruments que hauria d'incorporar, per a l'impuls d'una cooperació internacional amb capacitat d'incidència sobre les causes que estan en la base de la pobresa i les desigualtats als països estructuralment empobrits amb els quals es treballa des del sistema valencià de cooperació al desenvolupament.  
El procés de consulta pública tindrà una duració total de 10 dies naturals, a comptar des de l'endemà de la publicació d'este anunci en el DOGV. Les aportacions a la norma es poden realitzar a través de l'apartat «legislació col·laborativa» del Portal de Participació de la Generalitat Valenciana (gvaparticipa.gva.es), amb registre previ en esta plataforma. Conclòs este tràmit, es donarà publicitat als seus resultats en este portal de participació.  
A continuació, s'oferix informació sobre els diferents aspectes d'este projecte normatiu a fi de facilitar la seua comprensió i abast:  
1. Antecedents de la norma:  
· Llei 18/2017, de 14 de desembre, de la Generalitat, de cooperació i desenvolupament sostenible.  
· Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.   
· ORDE 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'establixen les bases reguladores i el procediment de concessió de subvencions en matèria de cooperació internacional al desenvolupament.  
· V Pla director de la cooperació valenciana al desenvolupament.  
2. Problemes que es pretén solucionar amb la nova normativa  
El V Pla director de la cooperació valenciana al desenvolupament expressa clarament una visió multidimensional de les causes que es troben en la base de les desigualtats i la pobresa als països menys avançats, i establix la necessitat de generar un marc que impulse les aliances per al desenvolupament entre agents diversos de l'àmbit social, acadèmic, públic i privat, amb la finalitat d'impulsar solucions més eficaces en la lluita contra la pobresa.   
La nova normativa pretén, en primer lloc, impulsar projectes de desenvolupament als països estructuralment empobrits que es fonamenten en l'associació d'agents valencians, des d'una perspectiva de generació d'aliances publicoprivades per al desenvolupament sostenible, a les quals denomina “Consorcis per al Desenvolupament”.   
Al costat dels agents tradicionals de la cooperació internacional, com les organitzacions no governamentals per al desenvolupament (ONGD), les universitats públiques o els ens locals, la nova normativa possibilitarà la participació en els consorcis d'agents del sector privat, amb la finalitat de donar aplicació a l'article 26 de la Llei 18/2017, de 14 de desembre, de la Generalitat, de cooperació i desenvolupament sostenible, i facilita així que las cooperatives, les empreses i les associacions empresarials valencianes puguen contribuir als esforços de la cooperació internacional al desenvolupament realitzats per la Generalitat Valenciana, aportant la seua experiència i recursos en els diferents sectors de la seua activitat, sempre assegurant el caràcter no lucratiu d'esta activitat i respectant els principis, objectius i prioritats de la llei de cooperació de la Generalitat.  
Esta col·laboració entre agents diversos, de tots els sectors de la societat valenciana, és la que dotarà la convocatòria d'un caràcter estratègic, i permetrà que els projectes finançats, impulsats des de consorcis publicoprivats, permeten la innovació i la transferència de l'experiència acumulada en sectors estratègics per al desenvolupament a la Comunitat Valenciana, permetent així, amb les degudes adaptacions, que estes experiències puguen ser replicades en països i territoris menys avançats amb la finalitat de contribuir al seu desenvolupament productiu i a la seua prosperitat.  
3. Necessitat i oportunitat d'aprovació  
La crisi global agreujada per la pandèmia representa, abans de res, una oportunitat per a mobilitzar noves aliances i per a augmentar també el compromís de la ciutadania amb el desenvolupament humà sostenible. Una oportunitat que, al seu torn, reforça el paper de cooperació internacional per al desenvolupament, des de la seua visió multidimensional, centrada en les persones i en l'impuls de les aliances, com a instrument necessari per a la lluita contra la pobresa i las desigualtats, les quals s'han vist agreujades en els països menys avançats a conseqüència dels efectes econòmics i socials de la pandèmia.   
El V Pla director de la cooperació valenciana al desenvolupament, marc estratègic que recull la política pública en matèria de cooperació al desenvolupament de la Generalitat Valenciana, i l'àmbit temporal d'aplicació de la qual s'estén fins a l'any 2025, establix entre els seus objectius el de millorar la contribució al desenvolupament humà sostenible del sistema valencià de cooperació internacional “en el marc d'una estratègia pròpia que consolide aliances duradores i facilitadores de processos de canvi” com a base per a la prosperitat dels països estructuralment empobrits. En esta direcció, la nova norma suposarà una oportunitat per a identificar i potenciar les prioritats estratègiques de la cooperació valenciana, a través de la confluència, en els consorcis generats, de capacitats i fortaleses aportades als projectes pels agents valencians.  
4. Objectius de la norma  
· Contribuir al desenvolupament humà sostenible i a la realització efectiva dels drets humans de les persones i poblacions que viuen en contextos de major vulnerabilitat, pobresa i exclusió als països d'intervenció de la cooperació valenciana al desenvolupament.  
· Fomentar aliances per al desenvolupament entre els agents locals valencians, ONGD, universitats, organitzacions sindicals, organismes internacionals i sector privat, per a millorar la cooperació Nord-Sud.  
  
· Potenciar accions integrals de cooperació internacional que permeten aconseguir una major incidència sobre les causes globals i estructurals que generen pobresa i desigualtat, a través del desenvolupament productiu, la innovació i la transferència de coneixement.  
5. Possibles solucions, alternatives reguladores i no reguladores  
Resulta rellevant la redacció i aprovació d'una nova normativa específica que permeta regular els consorcis per al desenvolupament que la Generalitat Valenciana pretén impulsar, definir el marc d'esta col·laboració entre actors locals (institucionals, socials, econòmics, acadèmics, culturals…) i establir les regles de la concurrència competitiva per a l'accés dels agents interessats en esta modalitat de subvenció.  
  
Actualment la Generalitat Valenciana disposa d'una orde de bases per la qual es regulen les convocatòries de subvencions a ONGD per a la realització d'accions de cooperació internacional als països estructuralment empobrits. No obstant això, esta ordre resulta insuficient, en el seus components tècnics i jurídics, per a regular les peculiaritats de la nova modalitat de consorcis per al desenvolupament que la Generalitat es proposa impulsar, per la qual cosa resulta necessari elaborar unes noves bases que responguen a les peculiaritats d'este nou instrument de cooperació al desenvolupament.  
Si bé altres instruments, com les subvencions de concessió directa a través de convenis de col·laboració, podrien permetre aconseguir parcialment els objectius que es perseguixen amb esta nova normativa, el marc de la concurrència competitiva es mostra com l'instrument més eficaç per a facilitar l'accés equitatiu dels diferents agents a les subvencions, i per a permetre que els consorcis que es puguen crear emanen des de les pròpies capacitats dels agents valencians i des de la seua voluntat d'associar-se per a treballar conjuntament, en col·laboració amb la Generalitat Valenciana, per a l'erradicació de la pobresa als països menys avançats.  
  
València, 28 de desembre de 2023.- El director general d'Inclusió i Cooperació al Desenvolupament: Pedro Carceller Icardo.